Številka: 06102–2/2024/7

Datum: 28. 5. 2024

# Zapisnik

# o inšpekcijskem nadzoru nad izvajanjem Zakona o javnih financah

# pri proračunskem uporabniku

# MINISTRSTVU ZA GOSPODARSTVO, TURIZEM IN ŠPORT,

# Kotnikova ulica 5, 1000 Ljubljana

Inšpekcijski postopek je bil opravljen na podlagi 102. do 104. člena Zakona o javnih financah[[1]](#footnote-1).

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor je opravil █, inšpektor - višji svetnik in sodelujoča inšpektorica - svetnica █, Urada Republike Slovenije za nadzor proračuna, Sektor proračunske inšpekcije.

Nadzor je bil opravljen v obdobju od 22. 1. 2024 do 20. 5. 2024 (z vmesnimi prekinitvami) v prostorih Urada za nadzor proračuna in z opravljanjem dela v drugih prostorih Urada za nadzor proračuna ter na Ministrstvu za gospodarstvo, turizem in šport dne 5. 2. 2024. Dokumentacijo, ki je bila predmet nadzora, je proračunski uporabnik predložil v elektronski obliki preko elektronske pošte in na USB nosilcih podatkov.

Dokumentacijo in pojasnila v zvezi s predmetom inšpekcijskega nadzora je Ministrstvo za gospodarstvo, turizem in šport posredovalo na podlagi zahteve inšpektorja.

# Osnovni podatki o proračunskem uporabniku

|  |  |
| --- | --- |
| Naziv zavezanca | MINISTRSTVO ZA GOSPODARSTVO, TURIZEM IN ŠPORT |
| Področje dela | Ministrstvo za gospodarstvo, turizem in šport na podlagi 30. člena Zakon o državni upravi[[2]](#footnote-2) opravlja naloge na področjih gospodarskega razvoja, razvoja podjetništva, industrije, obrti, konkurenčnosti, povečanja dodane vrednosti gospodarstva, internacionalizacije, spodbujanja implementacije tehnologij in inovacij v gospodarstvu, krožnega gospodarstva, vesolja, socialne ekonomije, lesarstva, spodbujanja razvoja turizma, gospodarskih odnosov s tujino, ekonomskega sistema, notranjega trga, tehnične zakonodaje in meril, meroslovja, prava družb, intelektualne lastnine, pomoči gospodarskim družbam v težavah, varstva konkurence, varstva potrošnikov, trgovinske politike, drobnega gospodarstva, pokopališke in pogrebne dejavnosti, trgovine, pošte, blagovnih rezerv ter športa, razen nalog na področju športne vzgoje otrok in mladine.  Ministrstvo za gospodarstvo, turizem in šport se je na podlagi Zakona o Vladi Republike Slovenije (objava v Ur. l. RS, št. 163/22 z dne 27. 12. 2022) v navedeni naziv preimenovalo iz naziva Ministrstvo za gospodarski razvoj in tehnologijo. Razen delovnega področja regionalnega razvoja, tehnologije in oskrbe z naftnimi derivati novo preimenovano ministrstvo zajema isto delovno področje. |
| Matična št. | 2632616000 |
| Davčna št. | 98577212 |
| Vrsta proračunskega uporabnika | neposredni proračunski uporabnik (NPU) |
| Št. proračunskega uporabnika | 21806 |
| Odgovorna oseba | Minister █ |

# Predmet inšpekcijskega nadzora

Predmet inšpekcijskega nadzora so bili naslednji javni razpisi:

* Javni razpis Digitalna preobrazba gospodarstva, datum objave; 18. 3. 2022,
* Javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah; datum objave 30. 12. 2022,
* Javni razpis za sofinanciranje vlaganj v nastanitveno turistično ponudbo za dvig dodane vrednosti turizmu; datum objave 27. 9. 2022,
* Javni razpis za izbor izvajalcev Letnega programa športa v Republiki Sloveniji za

leto 2023; datum objave 10. 3. 2023.

|  |  |
| --- | --- |
| Inšpicirano obdobje | Obdobje nadzora je zajemalo leti 2022 in 2023. |
| Znesek nadziranih sredstev | - Javni razpis digitalna preobrazba gospodarstva: višina razpisanih sredstev je znašala 44.000.000,00 EUR; na inšpicirano obdobje se nanašajo predvidena izplačila v višini 26.800.000,00 EUR.  - Javni razpis za sofinanciranje vlaganj v javno in skupno turistično infrastrukturo: višina razpisanih sredstev je znašala 15.500.000,00 EUR, na inšpicirano obdobje se nanašajo predvidena izplačila v višini 2.500.000,00 EUR.  - Javni razpis za sofinanciranje vlaganj v nastanitveno turistično ponudbo: skupna višina razpisanih sredstev je znašala 58.000.000,00 EUR; na inšpicirano obdobje se nanašajo predvidena izplačila v višini 13.000.000,00 EUR.  - Letni program športa: okvirna višina razpisanih sredstev je znašala 33.433.044,00 EUR.  Skupni znesek nadziranih razpisov je za inšpicirano obdobje znašal 75.733.044,00 EUR. |

# Materialnopravna ureditev nadziranega področja

* Zakon o javnih financah – ZJF (U. l. RS, št. 11/11 – uradno prečiščeno besedilo, 14/13 –popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US in 18/23 –ZDU-10),
* Zakon o izvrševanju proračunov Republike Slovenije za leti 2022 in 2023 – ZIPRS2223 (U. l. RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 –ZIPRS2324),
* Zakon o izvrševanju proračunov Republike Slovenije za leti 2023 in 2024 (ZIPRS2324), Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23),
* Zakon o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23),
* Zakon o splošnem upravnem postopku (Uradni list RS, št. 24/06 –uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 –ZIUOPDVE in 3/22 – ZDeb),
* Zakon o spodbujanju razvoja turizma (Uradni list RS, št. 2/04, 57/12, 17/15, 52/16 – ZPPreb-1, 29/17 – ZŠpo-1 in 13/18 – ZSRT-1),
* Uredba o razvojnih spodbudah za turizem (Uradni list RS, št. 13/18),
* Uredba o izvajanju Uredbe (EU) o Mehanizmu za okrevanje in odpornost (Uradni list RS, št. 167/21),
* Uredba o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16),
* Načrt za okrevanje in odpornost Republike Slovenije, potrjen na Vladi RS dne 28. 4. 2021 in potrjen z izvedbenim sklepom Sveta EU o odobritvi ocene načrta za okrevanje in odpornost za Slovenijo z dne 20. 7. 2021,
* Zakon o športu (Uradni list RS, št. 29/17, 21/18 – ZNOrg, 82/20 in 3/22 – ZDeb),
* Pravilnik o sofinanciranju izvajanja letnega programa športa na državni ravni (Uradni list RS, št. 68/19, 91/20, 138/21, 74/23, 118/23 in 6/24),
* Uredba o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11).

# Opravljene preveritve in ugotovitve inšpekcijskega nadzora

Proračunska inšpektorja sta opravila inšpekcijski nazor, ki se je nanašal na štiri javne razpise. V nadaljevanju je naveden kratek povzetek vsakega od inšpiciranih javnih razpisov, navedena je pregledana dokumentacija ter opravljene preveritve in ugotovitve inšpekcijskega nadzora.

# IV. 1. Javni razpis Digitalna preobrazba gospodarstva (JR Digit NOO)

Namen javnega razpisa Digitalna preobrazba gospodarstva, ki je bil objavljen v Uradnem listu RS, št. 38/2022 z dne 18. 3. 2022, je z dodeljevanjem spodbud gospodarstvo spodbuditi k celoviti digitalni preobrazbi podjetij ali k digitalni preobrazbi posameznih poslovnih funkcij podjetij, s čimer se bo vplivalo na dvig in rast produktivnosti, optimizacijo in znižanje proizvodnih stroškov in stroškov izvajanja storitev ter poslovanja, večjo konkurenčnost in bolj odprt trg ter večje možnosti komercializacije inovativnih rešitev na strani ponudbe naprednih tehnologij in inovativnih rešitev za digitalno preobrazbo podjetij.

Finančna sredstva za izvedbo javnega razpisa zagotavlja Evropska unija iz naslova Sklada za okrevanje in odpornost. Pravice porabe so na razpolago na evidenčnem projektu 1611-21-0015 - Izvajanje načrta za okrevanje in odpornost in na proračunski postavki 221175 - C2K6IB Program digitalne transformacije industrije/podjetij-NOO-MGRT. Skupna predvidena višina razpisanih sredstev je bila 44.000.000 EUR. Sredstva se dodeljujejo:

- na podlagi sheme državne pomoči »Program izvajanja finančnih spodbud MGRT-RRI«; (shema državne pomoči RRI);

- na podlagi sheme pomoči »Program izvajanja finančnih spodbud MGRT« – de minimis; (shema de minimis)

- na podlagi sheme državne pomoči »COVID-19: Digitalna preobrazba gospodarstva (RRF)«, (shema državne pomoči 3.13).

Cilj javnega razpisa je s finančno podporo spodbuditi vsaj dvajset (20) konzorcijev k izvedbi celovite digitalne preobrazbe podjetij ali digitalne preobrazbe njihovih posameznih poslovnih funkcij. Projekte bodo izvajali konzorciji podjetij, sestavljeni iz najmanj enega velikega podjetja in vsaj dveh dodatnih partnerjev, ki morata biti MSP – mikro, mala ali srednje velika podjetja.

Projekti se izvajajo v treh fazah. Zadnji možni datum oddaje zahtevka za izplačilo je 30. 4. 2024. Vsi stroški, ki jih prejemnik uveljavlja kot upravičene stroške, morajo biti plačani v navedenem obdobju. Obdobje spremljanja projekta je do 31. 3. 2027.

Na razpis je prispelo 58 vlog v skupni vrednosti okrog 240 milijonov EUR, od česar je bil znesek zaprošenega javnega sofinanciranja dobrih 100 milijonov EUR. MGTŠ je odobrilo sofinanciranje 23 projektom. Višina financiranja posameznega projekta se je gibala od 1.240.986,77 EUR do 2.199.900,00 EUR.

Ministrstvo za gospodarstvo, turizem in šport (v nadaljevanju: MGTŠ) je januarja 2023 izdalo Usmeritve za izvajanje projektov na javnem razpisu »Digitalna preobrazba gospodarstva«, ki vsebuje podrobnejša navodila in podlage za izvajanje projekta digitalne preobrazbe podjetja. Končni prejemniki so morali pri izvajanju projektov upoštevati smernice, napotke in obveze iz vseh ostalih dokumentov, ki so podlaga za izvajanje njihovega projekta ter so navedeni v javnem razpisu in v pogodbi o dodelitvi sredstev.

V inšpekcijskem postopku je bila pregledana dokumentacija, ki se nanaša na naslednje prijavitelje javnega razpisa:

* A█, d.o.o & partnerji,
* B█ d.o.o. & partnerji,
* C█d.o.o. & partnerji
* D█d.d. & partnerji,
* E█d.d. & partnerji.

MGTŠ je proračunski inšpekciji za navedene prijavitelje predložilo sklepe o ugoditvi vlogi prijavitelja, sklenjene pogodbe in tiste vloge za izplačilo, ki jih je Ministrstvo že prejelo v izplačilo do 6. 3. 2024, to je do dneva predložitve dokumentacije proračunski inšpekciji. Iz predloženih sklepov izhaja ocena komisije, da so izbrane vloge prijaviteljev skladne s predmetom, namenom in ciljem javnega razpisa in da izpolnjujejo vse pogoje javnega razpisa. Komisija je vloge ocenila v skladu s 6.3. točko javnega razpisa, pri čemer so v postopku ocenjevanja sodelovali tudi zunanji ocenjevalci. V skladu s 5.3. točko »Pojasnil javnega razpisa« sta vsako vlogo neodvisno ocenila dva zunanja ocenjevalca, ki sta nato podala skupni predlog končne ocene projekta ter podala skupno utemeljitev oziroma obrazložitev ocene na nivoju posameznega podmerila[[3]](#footnote-3).

Javni razpis v točki 6.4. določa, da vloge, ki dosežejo najmanj 60 točk, kandidirajo za sofinanciranje, in sicer se za sofinanciranje izberejo oz. podprejo kaskadno tiste vloge, ki so izmed vseh pozitivno ocenjenih vlog prejele največ točk v postopku ocenjevanja, dokler ne zmanjka razpoložljivih sredstev po tem javnem razpisu, preostale vloge se zavrnejo. Prag, do katerega so bile v skladu s točko 6.4. javnega razpisa glede na razpoložljiva sredstva odobrene vloge prijaviteljev je znašal 82,35 točk. Sofinanciranje je bilo tako odobreno le vlogam, ki so presegle navedeni prag financiranja.

V sklepih, izdanih s strani MGTŠ, je navedena višina pričakovanega sofinanciranja za vsakega konzorcijskega partnerja ter še dodatno višina pričakovanega sofinanciranja po shemi de minimis, ki je sicer že vključena v višino pričakovanega sofinanciranja. Sredstva sofinanciranja po shemi de minimis se posameznemu konzorcijskemu partnerju dodelijo na podlagi sheme pomoči »Program izvajanja finančnih spodbud MGRT – de minimis«[[4]](#footnote-4).

Z izbranimi prijavitelji je MGTŠ podpisalo pogodbe o dodelitvi sredstev, v katerih so opredeljene pravice in obveznosti prijaviteljev in ministrstva ter dinamika sofinanciranja po  
posameznih letih. V pogodbi je določen pogoj sofinanciranja, in sicer, da upravičeni stroški niso nastali s kršitvijo predpisov s področja oddaje javnih naročil ali drugih predpisov ali s kršitvijo sklenjene pogodbe. Pogodbe vsebujejo varovalko, da je v primeru ugotovljene nenamenske uporabe, prejemnik dolžan vrniti sredstva v roku 30 dni od pisnega poziva ministrstva, skupaj z zakonitimi zamudnimi obrestmi.

Prejemniki so se morali zavezati, da bodo še tri leta po zaključku projekta ministrstvu dostavljali letna poročila z izjavo, da rezultati projekta in sredstva kupljena v okviru projekta digitalne preobrazbe, niso bili odtujeni, prodani ali uporabljeni za namen, ki ni povezan s sofinanciranjem projekta. V primeru, da nastanejo opisane situacije, pa lahko ministrstvo odstopi od pogodbe in zahteva vračilo sredstev. V pogodbah so navedene tudi druge situacije, ko ministrstvo lahko odstopi od pogodbe, prejemnik pa bi moral v takšnih primerih v 30 dneh od pisnega poziva MGTŠ vrniti prejeta sredstva skupaj z zakonitimi zamudnimi obrestmi.

Pregledane pogodbe vsebujejo tudi protikorupcijsko klavzulo[[5]](#footnote-5) in prepoved poslovanja z ministrstvom ter določbo o ničnosti pogodbe v primeru kršitev ter posledice ničnosti. Nadalje je določena prepoved dvojnega financiranja ter prepoved preseganja najvišje dovoljene višine državne pomoči.

# IV. 1. 1. A█, d.o.o & partnerji

Pogodba št. C-2130-22-096908 o dodelitvi sredstev za izvedbo projekta »Digitalna █« v okviru ukrepa Mehanizma za okrevanje in odpornost med MGTŠ in A█, d.o.o. je bila podpisana 12. 12. 2022. Projekt izvaja konzorcij osmih partnerjev, ki so za izvedbo projekta sklenili konzorcijsko pogodbo št. 1/2022 z dne 25. 4. 2022. Višina celotnih upravičenih stroškov projekta je predvidena v višini 4.297.014,55 EUR, projekt se sofinancira v višini do največ 2.199.900,00 EUR, in sicer v štirih izplačilih sredstev v obdobju od 9. 1. 2023 do 30. 4. 2024.

Iz dokumentacije predložene proračunski inšpekciji je razvidno, da je prijavitelj vložil dva zahtevka za izplačilo, in sicer se prva vloga z dne 8. 1. 2023 nanaša na izplačilo v višini 375.140,06 EUR, druga vloga z dne 26. 5. 2023 pa se nanaša na izplačilo v višini 457.747,05 EUR. Vlogam je bil priložen seznam stroškov, finančno poročilo ter obsežno vsebinsko poročilo o izvajanju projekta.

V vsebinskih poročilih, priloženih vlogam za izplačilo je navedeno, da so v tem obdobju partnerji izvajali aktivnosti v okviru dveh faz projekta, ki zajema pripravo digitalne strategije ter tehnološke krepite za digitalno preobrazbo. Vsak od konzorcijskih partnerjev je v vsebinskem poročilu detajlno opisal opravljene naloge za vsako posamezno fazo projekta.

V finančnem poročilu je navedena vrednost stroškov posameznega konzorcijskega partnerja, pregled stroškov po fazah izvajanja ter po shemah državnih pomoči (shema de minimis, shema RRI in shema 3.13.).

# IV. 1. 2. B█, d.o.o & partnerji

Pogodba št. C-2130-22-096900 o dodelitvi sredstev za izvedbo projekta »Digitalna █« v okviru ukrepa Mehanizma za okrevanje in odpornost med MGTŠ in B█, d.o.o. je bila podpisana 8. 12. 2022. Projekt izvaja konzorcij štirih partnerjev, ki so za izvedbo projekta sklenili konzorcijsko pogodbo št. 1/2022 z dne 22. 4. 2022. V pogodbi so navedeni štirje partnerji konzorcija kot prejemniki sredstev sofinanciranja v skupni višini 2.157.758,01 EUR.

Prijavitelj je predložil dve vlogi za izplačilo, in sicer 8. 9. 2022 vlogo za izplačilo v višini 674.076,26 EUR in dne 19. 12. 2023 vlogo za izplačilo v višini 720.233,31 EUR. Vlogam je bil priložen seznam stroškov, finančno poročilo ter obsežno vsebinsko poročilo o izvajanju projekta.

# IV. 1. 3. C█, d.o.o & partnerji

C█, d.o.o. in MGTŠ sta Pogodbo št. C-2130-22-096905 o dodelitvi sredstev za izvedbo projekta »█« podpisala dne 13. 12. 2022, in sicer za sofinanciranje v višini 2.199.300,998 EUR, ki bo izplačano na podlagi štirih zahtevkov in bo razdeljeno petim konzorcijskim partnerjem.

Iz predložene dokumentacije je razvidno, da je prijavitelj dne 30. 8. 2023 vložil zahtevek za izplačilo v višini 407.565,10 EUR z vsemi zahtevanimi prilogami.

# IV. 1. 4. D█ d.o.o & partnerji

Pogodba št. C-2130-22-096916 o dodelitvi sredstev za izvedbo projekta »Digitalni █« v okviru ukrepa Mehanizma za okrevanje in odpornost med MGTŠ in D█, d.o.o. je bila podpisana 13. 12. 2022 za sofinanciranje v višini 1.659.048,61 EUR. Projekt izvaja konzorcij šestih partnerjev, ki so za izvedbo projekta sklenili konzorcijsko pogodbo št. 1/2022 z dne 20. 4. 2022.

Prijavitelj je MGTŠ dne 24. 5. 2023 predložil predložena vloga za izplačilo v višini 96.587,02 EUR in dne 18. 12. 2023 vlogo za izplačilo v višini 653.252,75 EUR. Vlogam je bil priložen seznam stroškov, finančno poročilo ter obsežno vsebinsko poročilo o izvajanju projekta.

# IV. 1. 5. E█ d.d. & partnerji

Pogodba št. C-2130-22-096912 o dodelitvi sredstev za izvedbo projekta »Digitalni █« v okviru ukrepa Mehanizma za okrevanje in odpornost med MGTŠ in E█, d.d. je bila podpisana 8. 12. 2022. Projekt izvaja konzorcij desetih partnerjev, ki so za izvedbo projekta sklenili konzorcijsko pogodbo št. 1/2022 z dne 26. 4. 2022. Znesek sofinanciranja je bil določen v višini 2.199.550,00 EUR.

Prijavitelj je MGTŠ predložil dve vlogi za izplačila, katerim je priložil seznam stroškov, finančno poročilo ter obsežno vsebinsko poročilo o izvajanju projekta. Prva vloga za izplačilo v višini 453.653,48 EUR je bila vložena 21. 8. 2023, druga vloga v višini 560.500,41 EUR pa je bila vložena 14. 12. 2023.

# IV. 1. 6. Ugotovitve v inšpekcijskem nadzoru

Proračunska inšpektorja sta od MGTŠ dne 1. 3. 2024 pridobila seznam nakazil prejemnikom sredstev po posameznih projektih. Iz predložene preglednice je razvidno, da je skupna višina izplačanih sredstev znašala 18.090.109,78 EUR in vključuje tudi izplačila zgoraj navedenim prejemnikom subvencije.

Po pojasnilih MGTŠ z dne 25. 3. 2024 je izbor vlog za sofinanciranje potekal skladno z javnim razpisom Digitalna preobrazba gospodarstva. Za vse vloge oziroma vse prijavitelje so bili preverjeni pogoji za kandidiranje. Vloge so bile nato na osnovi meril javnega razpisa ocenjene s strani zunanjih ocenjevalcev. Postopek ocenjevanja je potekal tako, da sta dva zunanja ocenjevalca neodvisno ocenila projekt digitalne preobrazbe oz. določeno vlogo, potem pa sta podala skupni predlog končne ocene projekta ter pripravila skupno utemeljitev oz. obrazložitev ocene na ocenjevalnih listih. Skupno možno število prejetih točk je bilo 103. Minimalno število točk, potrebnih za sofinanciranje, je bilo 60 točk. V kolikor posamezna vloga ni dosegla najmanj 60 točk, je bila zavrnjena. Vloge, ki so dosegle najmanj 60 točk, so kandidirale za sofinanciranje, in sicer se je za sofinanciranje izbralo kaskadno tiste vloge, ki so izmed vseh prejetih vlog prejele največ točk v postopku ocenjevanja, dokler ni zmanjkalo razpoložljivih sredstev po tem javnem razpisu. Ostale vloge so bile zavrnjene. Ocenjenih je bilo 55 vlog, katere je ocenjevalo 17 zunanjih ocenjevalcev. Strokovna komisija je na podlagi prejetih ocen zunanjih ocenjevalcev pripravila listo vlog (projektov) od najbolje do najslabše ocenjenih in glede na višino zaprošenih sredstev pripravila seznam vlog (projektov) za sofinanciranje, za katere je bilo zagotovljenih dovolj sredstev.

V pogodbah so navedena določila v zvezi z zavarovanjem izplačil prejemnikom sredstev, in sicer je določeno, da mora prejemnik v primeru ugotovljenih nepravilnosti, vrniti sredstva v roku 30 dni skupaj z zamudnimi obrestmi. V zvezi z navedenimi pogodbenimi določili so na MGTŠ pojasnili, da v primerih, ko se nepravilnosti ugotovijo po izvedenih izplačilih sredstev, postopajo na način kot je določen v pogodbah, in sicer pošljejo prejemnikom sredstev poziv za vračilo sredstev. V kolikor prejemniki sredstev ne vrnejo v postavljenem roku, se poslužijo drugih pravnih sredstev; primeroma navajajo izvršbo ter nadalje tudi tožbo. MGTŠ je nadalje pojasnilo, da v primerih, ko prejemnik ne bi imel zadostnih sredstev za vračilo na osnovi izvedenega ustreznega pravnega sredstva (izvedenega poziva za vračilo, izvršbe) bi v dogovoru z državnim odvetništvom spremljali finančno stanje prejemnika z namenom pravočasnega uveljavljanja finančne pravice. V primeru stečaja pa bi MGTŠ terjatve prijavil v stečajno maso.

Po pojasnilih MGTŠ so v primerih sofinanciranja konzorcijev vsi konzorcijski partnerji solidarno odgovorni za škodo in druge posledice, ki bi nastale zaradi nepravilnega ali nezakonitega izvajanja projekta po pogodbi o dodelitvi sredstev. Solidarna odgovornost  velja tudi v primeru, če bi se pri kateremu konzorcijskem partnerju začel postopek zaradi insolventnosti ali prisilnega prenehanja ali postopek izbrisa brez likvidacije ali prisilne likvidacije ali likvidacije. Prejemniki so se morali k solidarni odgovornosti zavezati v konzorcijski pogodbi, prav tako je solidarna odgovornost opredeljena v pogodbi o sofinanciranju.

V zvezi z izvajanjem nadzora oz. kontrol nad izvedenimi projekti in nad vlogami za izplačilo so na MGTŠ pojasnili, da potrditev vloge s sklepom o izboru ne pomeni tudi predhodne odobritve sofinanciranja posameznih upravičenih stroškov, opredeljenih v vlogi. Prejemniki sredstev morajo namreč upravičenost stroškov dokazati z oddano vlogo za izplačilo, ki mora vsebovati vsa z Javnim razpisom in Usmeritvami[[6]](#footnote-6) za upravičence določena dokazila. Skrbniki pogodb na strani ministrstva izvedejo 100% administrativno kontrolo dokazil za upravičenost stroškov na način, da pregledajo celotna dokazila o uveljavljanih upravičenih stroških. Za vsak strošek, pri katerem skrbnik ob pregledu vloge za izplačilo ne najde neposredne povezave med nastankom stroška in izvedbo projekta, ne glede na to, ali ta dejansko obstaja, ali v primerih nejasnosti, dvoma, negotovosti, suma, skrbnik od prejemnika zahteva dodatna pojasnila, dodatna dokazila ali izjave (npr. fotografije, izpise, izjave, certifikate, ipd.), ki dokazujejo nastanek in obstoj stroška za izvedbo projekta. V primeru, kadar skrbnik ugotovi, da dodatna dokazila ne nakazujejo v zadostni meri povezave med nastankom stroška in izvedbo projekta, kot tudi v primeru neupravičenih stroškov, od prejemnika zahteva zmanjšanje vrednosti vloge za izplačilo.

Proračunska inšpektorja sta pregledala tudi dva zapisnika strokovne komisije[[7]](#footnote-7) za izvedbo javnega razpisa, in sicer zapisnik z dne 23. 8. 2022 in zapisnik z dne 31. 8. 2022. Iz zapisnikov izhaja, da je bil postopek izbora ocenjevalcev in ocenjevanje vlog, kot tudi postopek izbora projektov za sofinanciranje izveden skladno z določili javnega razpisa. Za ocenjevanje vlog so bili izbrani strokovnjaki iz baze recenzentov, ki ga vodi Javna agencija **Republike Slovenije za spodbujanje investicij, podjetništva in internacionalizacije (**SPIRIT), ki so izkazali ustrezno izobrazbo in reference ter kompetence na področju digitalnih tehnologij. Vsako vlogo sta neodvisno ocenila dva zunanja ocenjevalca, ki sta nato ocene po podmerilih uskladila, kot je to predvideno v določbah javnega razpisa in podala tudi skupne komentarje posamezne ocene. Postopek ocenjevanja so po pojasnilih MGTŠ opravili zunanji ocenjevalci zato, ker člani strokovne komisije ne razpolagajo z zadostnim vsebinskim znanjem, referencami in kompetencami s področja digitalne preobrazbe. S tem, ko so projekte ocenili zunanji ocenjevalci, se je zagotovilo, da sta vsak projekt pregledala dva strokovnjaka in za povečanje stopnje objektivnosti ocen, ocene medsebojno uskladila. Nadalje je v zapisnikih navedeno, da so bili s tem vsi projekti ocenjeni na enak način, po enakem postopku in z istimi merili. S tem se je zagotovila enakopravna obravnava vseh prijaviteljev in največja možna mera transparentnosti postopka. Po mnenju MGTŠ so bile vloge s strani ocenjevalcev ocenjene skladno s predpisanim postopkom ter da so komentarji pri posameznih ocenah po podmerilih ustrezni in utemeljujejo posamezno oceno.

Razpisna strokovna komisija je preverila tudi možnost dvojnega financiranja s prejemniki na Javnem razpisu za spodbude za sofinanciranje začetnih investicij na manj razvitih območjih (razpis iz NOO, ki ga izvaja Slovenski podjetniški sklad). V okviru tega preverjanja komisija ni ugotovila možnosti dvojnega financiranja.

V obravnavanem javnem razpisu JR Digit NOO je določeno, da v zvezi s pomočjo de minimis velja omejitev višine pomoči[[8]](#footnote-8), in sicer skupni znesek pomoči, dodeljen enotnemu podjetju na podlagi pravila de minimis, ne sme presegati 200.000,00 EUR v kateremkoli obdobju zadnjih treh poslovnih let (leto odobritve zaprošene pomoči po tem javnem razpisu se upošteva v to obdobje). MGTŠ je pri enem od kontrolnih pregledov podatkov ugotovilo, da sta dva od izbranih prijaviteljev v zadnjem obdobju od drugih dajalcev pomoči prejela novo pomoč de minimis s čemer je skupna predvidena višina de minimis pomoči presegla 200.000,00 EUR v obdobju zadnjih treh poslovnih let. Posledično je MGTŠ sofinanciranje navedenih projektov zmanjšalo za znesek preseganja dovoljene de minimis pomoči.

**Proračunska inšpektorja z izbranim načinom inšpiciranja nista ugotovila nepravilnosti.**

# IV. 2. Javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah

Ministrstvo za gospodarski razvoj in tehnologijo je v Uradnem listu RS št. 166/22 z dne 30.12.2022 objavilo Javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah. Skupna višina razpoložljivih sredstev je bila 10 mio EUR, s popravkom, objavljenim v Uradnem listu RS št. 61/2023 z dne 17. 7. 2023 pa se je okvirna višina razpoložljivih sredstev povišala na 15,5 mio EUR. Višina sofinanciranja lahko znaša do največ 80 % vrednosti upravičenih stroškov, razen v primeru parkirne površine, kjer lahko znaša višina sofinanciranja do največ 40 % vrednosti upravičenih stroškov. Najnižja višina pomoči v okviru tega javnega razpisa znaša 10.000,00 EUR in najvišja višina pomoči 350.000,00 EUR.

Namen javnega razpisa je krepitev trajnostnega razvoja javne in skupne turistične infrastrukture in naravnih znamenitosti v turističnih destinacijah, dvig kakovosti in s tem konkurenčnosti destinacij in njenih deležnikov, višjo kakovost doživetij turistov, dvig dodane vrednosti v turizmu ter izboljšanje kakovosti bivanja domačega prebivalstva in sprejemljivost turizma za lokalno okolje in vključenost domačega prebivalstva v koristi od turizma.

Cilji javnega razpisa so trajnostno preoblikovanje javne turistične infrastrukture z vlaganji v obnovo in izgradnjo javne turistične infrastrukture ter izboljšanje funkcionalnosti, varnosti in kakovosti javne turistične infrastrukture ter dviga kakovosti storitev in doživetij turistov.

Predmet javnega razpisa je sofinanciranje vlaganj v izgradnjo, obnovo ali širitev javne in skupne turistične infrastrukture in naravnih znamenitosti v turističnih destinacijah. Predmet sofinanciranja so zgolj vlaganja, ki so neposredno povezana s turizmom, kar pomeni, da bodo to infrastrukturo uporabljali pretežno turisti ter bo imela vpliv na višjo raven kakovosti doživetja turistov in s tem doseganje višjega cenovnega pozicioniranja vseh turističnih ponudnikov, ki delujejo v teh destinacijah. Predmet sofinanciranja bodo zgolj vlaganja, ki bodo glede na naravo projektov usmerjena v okoljsko učinkovite in zeleno naravnane rešitve ter nadgrajena s sodobnimi digitalnimi orodij in rešitvami, ki bodo zagotavljala visoko kakovostno uporabniško izkušnjo.

V okviru prvega odpiranja je prispelo 91 vlog (ter ena dopolnitev že prispele vloge). V skladu z javnim razpisom sofinanciranja vlaganj v javno in skupno turistično infrastrukturo in naravne znamenitosti v turističnih destinacijah je strokovna komisija ugotovila, da bo:

- 58 vlogam ugodeno, od teh eni v delnem znesku,

- 20 vlog zavrnjenih, kljub dovolj zbranim točkam iz razloga premalo razpoložljivih sredstev,

- ena vloga zavrnjena zaradi nezadostnega števila točk,

- 11 vlog zavrnjenih zaradi neskladnosti z razpisnimi pogoji in

- ena vloga zavržena zaradi formalne nepopolnosti.

# IV. 2. 1. Ugotovitve v inšpekcijskem nadzoru

Javni razpis je bil namenjen lokalnim skupnostim na območju vodilnih turističnih destinacij oziroma destinacij, ki so imele po podatkih Statističnega urada Republike Slovenije vsaj 5.000 prihodov turistov v letu 2021 ali imajo vsaj 10.000 dnevnih obiskovalcev letno. Prijavili so se lahko tudi javni zavodi, ki delujejo na področju turizma in javni zavodi za upravljanje zavarovanih območij ter zveze društev, ki delujejo na področju turizma. Ministrstvo s temi sredstvi sofinancira vlaganja v urbane parke in druge zelene javne površine, plaže in obale morja, rek, jezer, ribnikov in drugih vodnih površin, drugo naravno dediščino, turistične znamenitosti, parkirne površine, označevalne table, sprehajalne poti, razgledne površine, javne pitnike vode, skratka **investicije v infrastrukturo, ki je neposredno povezana s turizmom.**

**Proračunska inšpektorja sta podrobno pregledala pogodbe o sofinanciranju in edino vlogo za izplačilo, ki je bila izdana do inšpekcijskega nadzora (MO Koper). Pregled dokumentacije je bil izveden za naslednje prejemnike sredstev sofinanciranja vlaganj v javno in skupno turistično infrastrukturo in naravnih znamenitosti v turističnih destinacijah:**

**- Občina Semič,**

**- Občina Bohinj,**

**- Občina Hoče – Slivnica,**

**- Občina Divača,**

**- Občina Tržič,**

**- Mestna Občina Kranj,**

**- Občina Bled,**

**- Mestna Občina Koper,**

**- Občina Postojna.**

**Občina Semič je na javni razpis prijavila projekt »Pot kulture kraja«, v višini 1.231.027,49 EUR. Pogodba o sofinanciranju projekta št. C2180-23-080113 je bila podpisana dne 10. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Občina Bohinj** **je na javni razpis prijavila projekt »Večnamenski prostor Bohinjska Bistrica«, katerega skupna ocenjena vrednost je 607.354,66 EUR. Pogodba o sofinanciranju projekta št. C2180-23-080101 je bila podpisana dne 11. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Občina Hoče - Slivnica** **je na javni razpis prijavila projekt »Lipov drevored«, katerega skupna ocenjena vrednost je 756.211,71 EUR. Pogodba o sofinanciranju projekta št. C2180-23-080144 je bila podpisana dne 12. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2024.**

**Občina Divača je na javni razpis prijavila projekt »Sanitarni in spremljajoči objekti Divaške jame«, katerega skupna ocenjena vrednost je 536.965,66 EUR. Pogodba o sofinanciranju projekta št. C2180-23-080142 je bila podpisana dne 13. 10. 2023, višina dodeljenih sredstev sofinanciranja je do 329.621,86 EUR. Projekt je po določilih pogodbe potrebno dokončati do 30. 9. 2025.**

**Občina Tržič je na javni razpis prijavila projekt »Park Radetzky«, katerega skupna ocenjena vrednost je 887.298,64 EUR. Pogodba o sofinanciranju projekta št. C2180-23-080106 je bila podpisana dne 11. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Mestna Občina Kranj je na javni razpis prijavila projekt »Kanjon Kokre in rovi«, katerega skupna ocenjena vrednost je 789.088,28 EUR. Pogodba o sofinanciranju projekta št. C2180-23-080109 je bila podpisana dne 13. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Občina Bled je na javni razpis prijavila projekt »Ureditev veslaškega centra - Mala Zaka«, katerega skupna ocenjena vrednost je 692.757,54 EUR. Pogodba o sofinanciranju projekta št. C2180-23-080156 je bila podpisana dne 11. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Občina Postojna** **je na javni razpis prijavila projekt »Celovito kulturno in naravno doživetje Malega gradu«, katerega skupna ocenjena vrednost je 533.750,00 EUR. Pogodba o sofinanciranju projekta št. C2180-23-080154 je bila podpisana dne 12. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025.**

**Prejemniki (zgoraj navedene občine) se v pogodbi zavezujejo še tri leta po zaključku projekta MGTŠ dostavljati poročila o doseganju kazalnikov, ki so jih opredelili v vlogi in so navedeni tudi v pogodbi o sofinanciranju. Zgoraj navedene občine do izvedbe inšpekcijskega nadzora še niso izstavile nobenega zahtevka za izplačilo sredstev.**

**Mestna Občina Koper** **je na javni razpis prijavila projekt »Vstopna točka Kraškega roba in zelenega podeželja«, katerega skupna ocenjena vrednost je 586.800,00 EUR. Pogodba o sofinanciranju projekta št. C2180-23-080114 je bila podpisana dne 11. 10. 2023, višina dodeljenih sredstev sofinanciranja je do 350.000,00 EUR. Projekt je po določilih pogodbe potrebno dokončati do 30. 9. 2025. Prejemnik se v pogodbi zavezuje še tri leta po zaključku projekta MGTŠ dostavljati poročila o doseganju kazalnikov, ki jih je opredelil v vlogi in so navedeni tudi v pogodbi o sofinanciranju. Mestna občina Koper je do izvedbe inšpekcijskega nadzora izstavila prvi zahtevek za izplačilo sredstev dne 16.10.2023. Višina zahtevka je znašala 99.374,38 EUR. Zahtevku so bili priloženi računi za gradbena dela, gradbeno dovoljenje, dokazilo o uskladitvi NRP za projekt in dokazila o plačilih izvajalcem. Priloženo je tudi poročilo o poteku projekta.**

**Proračunska inšpektorja z izbranim načinom inšpiciranja nista ugotovila nepravilnosti.**

# IV. 3. Javni razpis za sofinanciranje vlaganj v nastanitveno turistično ponudbo za dvig dodane vrednosti turizma (NOO nastanitvene kapacitete)

Namen razpisa, ki je bil objavljen v Ur. l. RS, št. 123 z dne 27. 9. 2022, je spodbuditi investicije v trajnostni razvoj nastanitvene infrastrukture za dosego dviga kakovosti infrastrukture in storitev višje kakovosti za dvig konkurenčnosti in dodane vrednosti v turizmu. Finančna sredstva za izvedbo javnega razpisa zagotavlja Evropska unija iz naslova Mehanizma za okrevanje in odpornost. Javni razpis je v Načrt za okrevanje in odpornost uvrščen v razvojno področje C3: Pametna, trajnostna in vključujoča rast, komponenta K11: Trajnostni razvoj slovenskega turizma, vključno s kulturno dediščino, in v naložbo IB: Trajnostni razvoj slovenske nastanitvene turistične ponudbe za dvig dodane vrednosti turizma.

Predmet javnega razpisa se deli na dva sklopa:

* Sklop 1 zajema sofinanciranje investicij v popolno prenovo oz. rekonstrukcijo nastanitvene turistične infrastrukture višje in visoke kakovosti (3-5 zvezdic).
* Sklop 2 zajema sofinanciranje investicij v izgradnjo novih nastanitvenih obratov (t.j. novogradenj) nastanitvene turistične infrastrukture višje in visoke kakovosti (3-5 zvezdic).

Predmet sofinanciranja na obeh sklopih tega javnega razpisa so investicije, ki se nanašajo na vlaganja v naslednje nastanitvene obrate: hotele in motele, penzione in gostišča, turistične kmetije, kampe in glampinge. Investicije morajo biti usmerjene v energetsko in okoljsko učinkovite ter zeleno naravnane rešitve in morajo imeti vpliv na povečanje energetske učinkovitosti nastanitvenih obratov ter zajemati nadgradnjo upravljanja, trženja in informiranja turistov z uporabo sodobnih digitalnih orodij, s katero bo zagotovljena kvalitetna uporabniška izkušnja.

Na razpis so se lahko prijavila mikro, mala, srednje velika in velika podjetja, z najmanj enim zaposlenim na dan oddaje vloge in s sedežem ali poslovno enoto ali podružnico v Republiki Sloveniji, ki se kot pravna ali fizična oseba ukvarjajo z gospodarsko dejavnostjo in so organizirana kot gospodarske družbe, samostojni podjetniki posamezniki in fizične osebe, ki so nosilci dopolnilne dejavnosti Turizem na kmetiji, ter izpolnjujejo vse pogoje in zahteve javnega razpisa.

Skupna predvidena višina sredstev, ki je bil na razpolago za izvedbo razpisa je 58.000.000,00 EUR, od tega je za sklop 1 namenjenih 18.000.000,00 EUR in za sklop 2 je namenjenih 40.000.000,00 EUR.

Sredstva se izplačujejo iz proračunskih postavk PP-221456-C3K11IB in PP-221455-C3K11IB -Trajnostni razvoj slovenskega turizma - dvig kakovosti nastanitvenih turističnih kapacitet - NOO-MGRT. Obdobje upravičenosti javnih izdatkov je od dne oddaje vloge na javni razpis do 31.12.2026.

V okviru javnega razpisa se lahko uveljavljajo upravičeni stroški investicij v opredmetena osnovna sredstva (vključno z morebitnimi stroški naprav za proizvodnjo električne energije iz obnovljivih virov energije), stroški investicij v neopredmetena osnovna sredstva ter stroški storitev zunanjih izvajalcev.

V Uradnem listu Republike Slovenije št. 135/22 je bila dne 21. 10. 2022 objavljena prva sprememba javnega razpisa. Ključne spremembe javnega razpisa so bile:

* Podaljšanje prvega roka za oddajo vlog za dva tedna, in sicer iz 5.12.2022 na 19. december 2022;
* Znižanje vstopnega pogoja za sofinanciranje kampov, in sicer iz 50 kampirnih enot na 30 ter prilagoditev merila, ki se nanaša na število nastanitvenih enot v kampih;
* Dodatna opredelitev merila glede prijave podjetij v javni lasti na javni razpis: prijavijo se lahko tudi podjetja v javni lasti, kjer država ali lokalna skupnost nima 30 % ali več kot 30 % kapitala ali glasovalnih pravic (v primeru podjetij, ki se na razpis prijavljajo na podlagi Regionalne sheme državnih pomoči) oziroma, kjer država ali lokalna skupnost nima 25 % ali več kot 25 % kapitala ali glasovalnih pravic (v primeru podjetij, ki se na razpis prijavljajo na podlagi sheme Program izvajanja finančnih spodbud MSP);
* Sprememba pogoja glede vpisa v Register nastanitvenih obratov in sistem kategorizacije, ko se investicija v rekonstrukcijo nanaša na vzpostavitev novega nastanitvenega obrata v objektu, kjer se na dan oddaje vloge ni izvajala nastanitvena dejavnost – v tem primeru se vpis v oba sistema izvede ob zaključku investicije.

Druga sprememba javnega razpisa je bila objavljena 17. 3. 2023 in se nanaša na spremembo rokov za oddajo, in sicer sta bila določena dva roka: 19. 12. 2022 in 15. 9. 2023, pri čemer bi bil slednji izveden le v primeru, v kolikor bi ostala sredstva po izvedenem postopku prvega roka. S tretjo spremembo, objavljeno 4. 8. 2023 (Ur. l. RS, št. 86/2023) so bila spremenjena okvirna razpoložljiva sredstva, in sicer na 58 mio EUR, od tega je bilo za prvi sklop namenjenih 18 mio EUR in za drugi sklop 40 mio EUR.

Izplačila sredstev so previdena v obdobju od leta 2023 do 2026, in sicer so za leto 2023 previdena izplačila v višini 13 mio EUR, v letu 2024 izplačila v višini 25 mio ter izplačila po 10 mio v letih 2025 in 2026.

Na MGTŠ so pojasnili, da so si prizadevali postopke izvedbe javnega razpisa voditi čim hitreje in so ves čas aktivno delali na obravnavi prejetih vlog, vendar pa je kompleksnost in zahtevnost javnega razpisa, veliko število vlog, obsežnost posredovane dokumentacije ter izvedba postopka dopolnitve oz. pojasnitve pri večjem številu prejetih vlog, vplivalo na daljšo časovno izvedbo postopka obravnave prispelih vlog na javni razpis.

# IV. 3. 1. Ugotovitve v inšpekcijskem nadzoru

V okviru prvega sklopa razpisa, ki se nanaša na popolno prenovo oz. rekonstrukcijo je bilo izbranih 26 prejemnikov sredstev, v okviru drugega sklopa, ki se nanaša na izgradnjo novih nastanitvenih obratov pa 34 prejemnikov sredstev. Na javni razpis je skupno prispelo 98 vlog za sofinanciranje.

Na MGTŠ so proračunskima inšpektorjema pojasnili potek dela strokovne komisije v zvezi s prejetimi prijavami na razpis. Najprej so ugotavljali izpolnjevanje formalnih pogojev, in sicer ali je vloga prijavitelja pravočasna, pravilno označena in popolna in izločili formalno nepopolne vloge. Vsako vlogo sta pregledala po dva člana komisije in za vsakega prijavitelja izpolnila interni obrazec v zvezi z izpolnjevanjem formalnih pogojev. Strokovna komisija je v nadaljnjem postopku preverila vlogo z vidika njene skladnosti z javnim razpisom in razpisnimi pogoji, in sicer je vsak član komisije pregledal izpolnjevanje enega pogoja na vseh vlogah. V zvezi s preverjanjem izpolnjevanja pogojev za kandidiranje se je izpolnjeval poseben obrazec, ki je vseboval tudi ugotovitve v zvezi s potrebni nadaljnjimi razjasnitvami. Za dopolnitev oz. razjasnitev vlog so prijaviteljem pošiljali pozive. Inšpektorjema je bilo pojasnjeno, da sta bili le dve oddani vlogi popolni, vse ostale prijavitelje pa so morali pozivati za razjasnitve. Po prejetju popolnih vlog, je bilo opravljeno ocenjevanje vlog po merilih za ocenjevanje, kot so bili določeni v javnem razpisu. Ocenjevalni list sta izpolnila po dva ocenjevalca. Za vsako vlogo sta bila izpolnjena po dva ocenjevalna lista. Izbranim prijaviteljem so bili izdani sklepi s katerimi je bilo ugodeno vlogam za sofinanciranje. Nadalje so bile s prijavitelji sklenjene pogodbe o dodelitvi sredstev za izvedbo investicij.

Tekom razpisa je bila zaradi kakovosti in pričakovanih učinkov projektov na sklopu 2, ter glede na pomen zadevnih vlaganj za slovenski turizem in glede na dolgotrajno odsotnost vlaganj, izvedena prerazporeditve sredstev iz sklopa 1 v sklop 2[[9]](#footnote-9), s čimer so se želeli kar najbolj približati potrebam prijaviteljev pri investicijah v turistično infrastrukturo[[10]](#footnote-10). Po pojasnilih MGTŠ je bilo iz obravnave vlog, ki so prispela na prvi rok javnega razpisa ugotovljeno, da je bil interes za prenovo oz. rekonstrukcijo nastanitvene turistične infrastrukture, ki sodi v sklop 1 nižji od pričakovanega, medtem, ko je bil interes za sofinanciranje investicij v izgradnjo novih nastanitvenih obratov, ki sodi v sklop 2 višji od pričakovanega, s čimer je vrednost zaprošenega sofinanciranja bistveno presegla razpoložljiva razpisana sredstva po tem sklopu, kar je bil razlog za prerazporeditev sredstev.

Skladno z določbami 106. h člena ZJF in Uredbo o postopku, merilih in načinih dodeljevanja sredstev za spodbujanje razvojnih programov in prednostnih nalog mora komisijo, ki vodi postopek javnega razpisa za dodelitev sredstev, sestavljati predsednik in najmanj dva člana.

Iz predložene dokumentacije izhaja, da je strokovno komisijo sestavljalo devet članov in predsednica. V inšpekcijskem nadzoru se je preverila morebitna poslovna povezanost članov komisije s prijavitelji izbranimi na javnem razpisu. Preko aplikacije GVIN se je preverilo ali je kateri od članov ustanovitelj ali zastopnik pravne osebe ali samostojni podjetnik. Ugotovljeno je bilo, da iz aplikacije GVIN ni razvidno, da bi bili člani strokovne komisije zastopniki ali ustanovitelji pravnih oseb ali da bi imeli status samostojnega podjetnika, kar pomeni, da poslovna povezanost članov komisije s prijavitelji, izbranimi na javnem razpisu v tem smislu ni ugotovljena.

Proračunska inšpekcija je od MGTŠ pridobila Zapisnik strokovne komisije o ocenjevanju vlog z dne 7. 8. 2023 iz katerega izhaja, da so se ob upoštevanju z javnim razpisom določeno metodologijo, razpoložljiva sredstva za posamezen sklop dodelila vlogam, ki so dosegle prag za sofinanciranje po vrsti, glede na višino doseženih točk.

Strokovna komisija je ugotovila, da se v okviru sklopa 1 lahko sofinancira 25 projektov do polne višine zaprošenih sredstev in da je do izčrpanja razpoložljivih sredstev na voljo še 24.363,59 EUR. Navedeni znesek so naslednjemu upravičencu ponudili kot možnost podpore z zmanjšanim obsegom sredstev. Iz javno objavljenih podatkov izhaja, da je bil navedeni znesek odobren družbi F█, s.p.

V okviru sklopa 2 je bilo izbranih za sofinanciranjeeg 33 projektov do polne višine zaprošenih sredstev. Do izčrpanja celotnih razpoložljivih sredstev v višini 40 mio EUR pa je ostalo na voljo še 835.325,71 EUR. Vloga, ki je dosegla minimalni prag za sofinanciranje je bila vloga prijavitelja G█, s.p., zato je bil prijavitelj pozvan k opredelitvi možnosti izvedbe investicije z zmanjšanim obsegom financiranja. Iz Zapisnika je razvidno, da vrednost upravičenih stroškov prijavitelja znaša 4.845.233,81 EUR, znesek pričakovanega sofinanciranja pa 1.787.269,33 EUR. Iz javno objavljenih podatkov izhaja, da so bila prijavitelju G█ odobrena sredstva v višini 1.168.444,81 EUR, ki so vključevala tudi sredstva v višini 333.119,71 EUR, ki so bila sprva dodeljena drugemu prijavitelju, ki pa je po pojasnilih MGTŠ od razpisa odstopil še pred izdajo sklepov o izbiri, kljub temu pa višina subvencije ni dosegla višine pričakovanega sofinanciranja. Sklepe o izboru je MGTŠ prijaviteljem poslalo konec avgusta 2023.

Proračunska inšpekcija je od MGTŠ pridobila in pregledala dokumentacijo za naslednje prijavitelje, katerim pa sredstva (do dneva pridobivanja dokumentacije s strani proračunske inšpekcije pri MGTŠ, to je do dne 20. 5. 2024) še niso bila izplačana:

* H█, d.o.o.,
* I█, d.o.o.,
* J█, d.o.o.,
* K█, d.o.o,
* L█, d.o.o.
* M█, d.o.o.
* N█, d.o.o.
* O█, d.o.o.,
* P█, d.o.o.,

Pri podrobnejšem inšpekcijskem nadzoru dokumentacije je bilo ugotovljeno, da je bil prijavitelj H█, d.o.o. ustanovljen šele po objavi razpisa, in sicer dne 9. 11. 2022, vendar pa navedeno ne predstavlja kršitve razpisnih pogojev, saj iz razpisa izhaja, da morajo biti prijavitelji registrirani za opravljanje dejavnosti najkasneje na dan oddaje vloge, prijavitelj pa je vlogo oddal 16. 12. 2022.

V postopku inšpekcijskega nadzora je bilo ugotovljeno, da so bila med izbranimi prijavitelji tudi novoustanovljene družbe, ter družbe, ki razpolagajo z manjšim premoženjem kapitala in sredstev. Navedeno po ugotovitvi proračunske inšpekcije ne predstavlja kršitve razpisnih pogojev, saj le-ti ne določajo zahtevane višine premoženja prijaviteljev, niti ne določajo obsega poslovanja prijaviteljev. Iz pridobljene dokumentacije je bilo ugotovljeno, da je MGTŠ podrobneje preverilo finančno konstrukcijo vsake investicije. Prijavitelji so namreč morali kot del razpisne dokumentacije predložiti tudi terminski in finančni načrt s podatki o virih financiranja po posameznih letih, ter v primeru nejasnosti predložiti tudi dodatna pojasnila v zvezi z zaprtjem finančne konstrukcije. Prijavitelji so morali predložiti dokazila, da imajo upoštevajoč pričakovana sredstva iz tega javnega razpisa, v celoti zagotovljena sredstva za zaprtje finančne konstrukcije za celotno vrednost investicije, skupaj z DDV. V primerih, ko so se investicije v pretežni meri financirale s posojili, so morali prijavitelji predložiti izjavo o finančni pokritosti investicije, potrjeno s strani banke, od katere bodo pridobili posojilo. Iz izjave je morala biti razvidna višina odobrenega posojila ter namen za katerega bo pridobljeno posojilo.

Proračunska inšpektorja sta MGTŠ zaprosila za pojasnilo v zvezi z vlogo prijavitelja R█, d.o.o., ki se je na javni razpis prijavil s projektom »Rekonstrukcija █.« Na MGTŠ so pojasnili, da je bila vloga nepopolna, zato so prijavitelja 19. 4. 2023 pozvali za dopolnitve med drugim tudi v zvezi z zaprtjem finančne konstrukcije oz. zagotavljanem virov za izvedbo celotne investicije. Prijavitelj je v dopolnitvi z dne 11. 5. 2023 navedel, da bodo del sredstev za financiranje projekta zagotovili iz tekočih sredstev podjetja, del sredstev bo prispeval lastnik podjetja, za del pa bodo pridobili bančno posojilo. Priložili so izjavo banke, da je seznanjena s projektom in bo pristopila k sofinanciranju. Priložili so tudi izjavo lastnika objekta, z dokazilom stanja na računu, ki zadošča za dolgoročno in premostitveno financiranje. Zahtevek za izplačilo sredstev do dneva pridobivanja pojasnil dne 20. 5. 2024 še ni bil vložen, kar pomeni, da prijavitelju do navedenega datuma ni bilo izvršenega še nobenega izplačila.

V postopku inšpekcijskega nadzora sta proračunska inšpektorja pridobila in pregledala tudi dokumentacijo za prijavitelja S█, d.o.o., ki pa na razpisu ni bil izbran. Iz predložene dokumentacije je razvidno, da je bila vloga formalno nepopolna, zato je bil prijavitelj 13. 1. 2022 pozvan za dopolnitev vloge, ki jo je ustrezno dopolnil. Pri nadaljnjem preverjanju so bile ugotovljene dodatne nepravilnosti, zaradi česar je bil prijavitelj v obdobju od aprila do junija leta 2023 še trikrat pozvan za dodatno pojasnitev in razjasnitev vloge. Strokovna komisija je po pregledu vloge in vseh dopolnitev in razjasnitev vloge ugotovila, da prijavitelj kljub večkratnim pozivom ni predložil dokazil ter popravljene in med seboj usklajene dokumentacije, ter, da pogoj javnega razpisa, ki določa, da mora imeti prijavitelj v celoti zaprto finančno konstrukcijo, ni bil izpolnjen, zato je bila 28. 8. 2023 vloga s sklepom zavrnjena.

Skladno z določili javnega razpisa se upravičeni stroški financirajo na podlagi dejansko nastalih in plačanih upravičenih stroškov. Upravičenost posameznega stroška se dokazuje na podlagi posamezne listine (računa oz. druge verodostojne listine). Na listinah mora biti jasno razvidno, kateri strošek oz. v kolikšnem deležu se nanaša na investicijo. Prejemnik mora zahtevku za sofinanciranje predložiti vso relevantno dokumentacijo, s katero dokazuje 100% vrednost uveljavljenih upravičenih stroškov. Za uveljavljanje upravičenih stroškov je potrebno k zahtevku za sofinanciranje predložiti naslednja obvezna dokazila in dokumentacijo, ki izkazuje realizacijo aktivnosti in nastanek upravičenih stroškov in sicer:

- dokumentacijo glede izbora izvajalca (potrebno je pridobiti najmanj tri primerljive in relevantne ponudbe). Ustreznost postopka se izkazuje z listinsko dokumentacijo (povpraševanje, prejete ponudbe, potrditev naročila, zapisnik o izboru), ki se jo predloži zahtevku za sofinanciranje.

- pogodbo ali naročilnico,

- račun oz. gradbeno situacijo, potrjeno s strani vršilca strokovnega nadzora,

- dokazilo o dobavi opreme (za dobave iz EU: npr. dobavnica, tovorni list; v kolikor gre za uvoz: npr. dobavnica, enotna upravna listina (EUL), tovorni list, prevzemi list) oz. dokazilo o opravljeni storitvi,

- za gradbene proizvode, naprave, stroje in opremo, dokazilo, da je kupljena oprema nova (razvidno leto izdelave - garancije, certifikati, tehnične specifikacije, potrdila proizvajalcev),

- fotografije opreme (ki prikazuje opremo v uporabi),

- dokazilo o izvršenem plačilu računa oz. gradbenih situacij,

- poročilo o izvedbi (vsebinsko in finančno) s slikovnim gradivom,

- izpis iz stroškovnega mesta za zadevno investicijo.

Ministrstvo lahko poleg zgoraj navedenega zahteva tudi dodatna dokazila.

Izplačila sredstev upravičencem so bila (do dneva pridobivanja dokumentacije s strani proračunske inšpekcije pri MGTŠ, to je do dne 20. 5. 2024) izvršena v petih primerih. Strokovna komisija MGTŠ je opravila popolno administrativno kontrolo vsakega zahtevka. Morebitni ogled izvedene investicije po pojasnilih MGTŠ na terenu po potrebi opravlja Strokovna komisija MGTŠ na podlagi predhodno izvedene analize tveganj.

Proračunska inšpektorja sta preverila vloge prijaviteljev, katerim so bila delno že izvršena plačila. Pregledana je bila dokumentacija naslednjih prijaviteljev: T█, d.o.o., U█, d.o.o., V█, s.p., G█, s.p, in Z█, d.o.o.

T█, d.o.o. je prvo vlogo za izplačilo podala 29. 11. 2023 v višini 44.044,38 EUR. Vlogi so bile priložene kopije računov s prilogami, finančno in vsebinsko poročilo o izvajanju investicije, gradbeno dovoljenje, izkaz energetske lastnosti stavbe in druga dokumentacija. MGTŠ je pred izplačilom prijavitelja trikrat pozvalo za dopolnitev oz. razjasnitev vloge. Vsakokrat so se pogoji za izplačilo ponovno preverjali. Vloga za izplačilo je bila s kontrolnim listom za administrativno preverjanje ukrepov potrjena dne 21. 12. 2023.

Prijavitelj U█, d.o.o. je 30. 11. 2023 podal prvo vlogo za izplačilo v višini 17.591,27 EUR. Vlogi je bilo priloženo finančno poročilo o izvajanju investicije, kopije vseh računov s prilogami, ter zapisniki o izboru izvajalcev, gradbeno dovoljenje, izkaz o energetski vrednosti stavbe ter izpis konto kartic. MGRT je 18. 12. 2023 izpolnilo kontrolni list za administrativno preverjanje ukrepov s katerim je potrdilo vlogo za izplačilo.

Prijaviteljica U█, s.p. je 30. 11. 2023 predložila prvo vlogo za izplačilo iz sklada v višini 25.200,00 EUR; prijavitelj G█, s.p, pa je 28. 11. 2023 predložil vlogo za izplačilo v višini 66.500,00 EUR, prijavitelj Z█, d.o.o. je 29. 11. 2023 predložil vlogo za izplačilo v višini 708.806,04 EUR. Vsem vlogam so priloženi računi s prilogami, finančno in vsebinsko poročilo, konto kartice in druga dokumentacija. Proračunska inšpektorja sta v zvezi z vlogo za izplačilo prijavitelja Z█, d.o.o. preverila povezanost oseb na spletni strani AJPES. Ugotovljeno je bilo, da družbeniki in zastopniki prijavitelja Z█, d.o.o. niso povezane osebe z izvajalci investicije, ki so navedeni v vlogi za izplačilo z dne 29. 11. 2023.

Vlogam za izplačilo so bile priložene tudi izjave, s katerimi so prijavitelji pod kazensko in materialno pravno odgovornostjo jamčili, da storitev niso opravile povezane osebe po določbah Zakona o gospodarskih družbah, ali osebe, ki so zaposlene pri prijavitelju ter da so storitve izvedli zunanji izvajalci.

Ugotovljeno je bilo, da je strokovna komisija MGTŠ za vsako vlogo pred izplačilom izpolnila obrazec »kontrolni list za izplačilo«, v skladu s katerim se je izvršila administrativna kontrola in ugotovila upravičenost izplačila.

Proračunska inšpektorja sta pri pregledu predložene dokumentacije in iz javno dostopnih bilančnih podatkov, ki jih objavlja AJPES ugotovila, da so bila sredstva odobrena tudi prijaviteljem, ki bodo investicijo v večini financirali z bančnimi krediti. Pogodbe o dodelitvi subvencije vsebujejo določila v katerih primerih lahko MGTŠ odstopi od pogodbe in v takšnih primerih od prejemnika s pisnim pozivom zahteva vračilo sredstev, in sicer v roku 30 dni, skupaj z zakonskimi zamudnimi obrestmi.

V pogodbah so določila, da mora prejemnik v primeru ugotovljenih nepravilnosti vrniti sredstva v roku 30 dni skupaj z zamudnimi obrestmi, vendar pa pogodbe ne vsebujejo določil, na kakšen način bi lahko MGTŠ pridobilo vračilo že izplačanih sredstev v primerih, ko prejemnik ne bo imel zadostnih sredstev za vračilo. MGTŠ je pojasnilo, da pri javnih razpisih s področja turizma poskrbijo za temeljito določitev pogojev in kontrolo, ki v največji možni meri omejuje izplačila projektom, ki ne bi bili dolgoročno vzdržni. Tako tudi v primeru zadevnega javnega razpisa. MGTŠ že v fazi kontrole dokumentacije, torej pred izplačilom preveri vsa dejstva glede samega izvajanja projektov, med drugim je možna tudi kontrola na terenu. Dejstva morajo nakazovati na dobro, pravočasno in dolgoročno izpolnitev obveznosti po pogodbi. V kolikor bi se že v fazi kontrole pokazal dvom o izpolnitvi obveznostih, MGTŠ sredstev ne bi izplačalo in bi lahko skladno s pogodbenimi določbami odstopilo od pogodbe. V primeru naknadno ugotovljenih kršitev pogodbenih določb se lahko MGTŠ posluži tudi klasičnih vzvodov, ki so na voljo, kot je primeroma tožba. Z vsemi navedenimi postopki in ukrepi Ministrstvo skrbi za upravičeno porabo dodeljenih sredstev.

**Proračunska inšpektorja z izbranim načinom inšpiciranja nista ugotovila nepravilnosti.**

# IV. 4. Javni razpis za izbor izvajalcev Letnega programa športa v Republiki Sloveniji za leto 2023

Razpis je objavljen na podlagi 16. člena Zakona o državni upravi, 17. in 19. člena Zakona o športu ter na podlagi Pravilnika o sofinanciranju izvajanja letnega programa športa na državni ravni, Zakona o izvrševanju proračuna za leto 2023 in 2024 in Zakona o integriteti in preprečevanju korupcije[[11]](#footnote-11), v skladu z Letnim programom športa v Republiki Sloveniji za leto 2023, ki ga je sprejel minister pristojen za šport, objavlja Ministrstvo za gospodarstvo, turizem in šport.

Sredstva javnega razpisa so namenjena za sofinanciranje programskih in razvojnih nalog v športu. Cilj je povečati delež športno dejavnih odraslih prebivalcev Republike Slovenije in sicer povečati delež redno športno dejavnih odraslih prebivalcev Republike Slovenije, delež športno dejavnih prebivalcev v strokovno vodenih programih, prepoznavnost športa kot pomembnega družbenega podsistema ter obdržati število vrhunskih športnikov.

Predviden obseg javnih sredstev za sofinanciranje iz Proračuna Republike Slovenije za leto 2023 se za programe športa zagotovi 33.433.044 EUR in sicer: 18.433.044 EUR za programske in razvojne naloge in 15.000.000 EUR za športno infrastrukturo. Višina pravic porabe Ministrstva za gospodarstvo, turizem in šport je 31.984.269 EUR; višina pravic porabe Ministrstva za vzgojo in izobraževanje je 1.448.775 EUR.

Sredstva so zagotovljena na proračunskih postavkah:

PP 561910 Šport otrok in mladine ter športna rekreacija 2.722.472 EUR;

PP 710010 Program vrhunskega športa 9.420.000 EUR;

PP 715910 Strokovne in razvojne naloge v športu 1.512.250 EUR;

PP 222010 Investicije v športno infrastrukturo 9.116.142 EUR.

# IV. 4. 1. Ugotovitve v inšpekcijskem nadzoru

Letni program športa na državni ravni določa programe in področja športa, ki se sofinancirajo v posameznem koledarskem letu, ter obseg javnih sredstev, ki se zagotavljajo v državnem proračunu. Postopek sofinanciranja izvajalcev letnega programa športa se izvede na podlagi javnega razpisa. V okviru razpisanih sredstev MGTŠ sofinancira tiste programe ali področja letnega programa športa, ki jih glede na pogoje in merila iz javnega razpisa ovrednotijo najvišje.

V uradnem listu RS št. 30 z dne 10. 3. 2023 je bil objavljen javni razpis za izbor izvajalcev letnega programa športa v RS za leto 2023. Na javni razpis so se lahko prijavili tisti, ki so kot izvajalci letnega programa športa navedeni v 6. členu Zakona o športu (Uradni list RS, št. 29/17, 21/18 – ZNOrg, 82/20 in 3/22 – ZDeb) in izpolnjujejo pogoje, navedene v Pravilniku o sofinanciranju izvajanja letnega program športa na državni ravni. Razpisana sredstva se delijo na podlagi določil Pravilnika o sofinanciranju izvajanja letnega programa športa na državni ravni[[12]](#footnote-12) in Razvrstitve športnih panog v razrede, ki ga po predhodnem mnenju Strokovnega sveta Republike Slovenije za šport, določi minister pristojen za šport. V letu 2023 je bila razvrstitev športnih panog v razrede objavljena s strani MGTŠ in podpisana s strani ministra dne 7. 3. 2023, pod št.6712-1/2023/9.

Proračunska inšpektorja sta podrobneje pregledala računom priložena poročila, priložene listine o porabi sredstev in sklenjene pogodbe o sofinanciranju za sledeče prejemnike sredstev sofinanciranja:

- **A█**, Pogodba o sofinanciranju izvajalca letnega programa športa na državni ravni v RS za leto 2023 št. C2180-23-671000 sklenjena dne 19. 6. 2023, višina sredstev sofinanciranja 567.924,70 EUR,

- **Ba█**, Pogodba o sofinanciranju izvajalca letnega programa športa na državni ravni v RS za leto 2023 št. C2180-23-671002 sklenjena dne 22. 6. 2023, višina sredstev sofinanciranja 204.834,23 EUR,

- **Bo█**, Pogodba o sofinanciranju izvajalca letnega programa športa na državni ravni v RS za leto 2023 št. C2180-23-671005 sklenjena dne 19. 6. 2023, višina sredstev sofinanciranja 16.632,86 EUR,

- **Ka█**, Pogodba o sofinanciranju izvajalca letnega programa športa na državni ravni v RS za leto 2023 št. C2180-23-671015 sklenjena dne 19. 6. 2023, višina sredstev sofinanciranja 816.554,64 EUR,

- **Sm█**, Pogodba o sofinanciranju izvajalca letnega programa športa na državni ravni v RS za leto 2023 št. C2180-23-671044 sklenjena dne 19. 6. 2023, višina sredstev sofinanciranja 2.018.633,69 EUR.

V pogodbah o sofinanciranju letnega programa športa na državni ravni je natančno specificirano sofinanciranje posameznih vsebin, znesku sofinanciranja vsebine in proračunski postavki iz katere se sofinancira vsebina. Osnova za določitev zneska sofinanciranja posamezne vsebine izhaja iz vloge upravičenca, oceno upravičenosti stroška ter kataloga upravičenosti stroškov.

Po določilih pogodbe prejemniki sredstev koristijo dodeljena sredstva iz pogodb z izdajo e-računov, katerim je vsakokrat potrebno priložiti vsebinsko in finančno poročilo.

**Proračunska inšpektorja z izbranim načinom inšpiciranja nista ugotovila nepravilnosti.**

# V. Povzetek ugotovitev

Predmet inšpekcijskega nadzora so bili štirje javni razpisi za sofinanciranje projektov in dejavnosti, ki so bili izvedeni s strani Ministrstva za gospodarstvo, turizem in šport. Trije inšpicirani javni razpisi, izjema je Javni razpis za izbor izvajalcev Letnega programa športa v Republiki Sloveniji za leto 2023, se nanašajo na področje izvajanja Načrta za okrevanje in odpornost. Evropska komisija je za ublažitev gospodarskih in socialnih učinkov epidemije COVID-19 vzpostavila mehanizem za okrevanje in odpornost, ki predstavlja finančno podporo Evropske unije za pospešitev izvajanja trajnostnih reform in naložb. Načrt za okrevanje in odpornost je nacionalni program reform in naložb v Sloveniji in je podlaga za koriščenje sredstev Mehanizma za okrevanje in odpornost.

**Javni razpis Digitalna preobrazba gospodarstva**

Na podlagi Javnega razpisa Digitalna preobrazba gospodarstva je Ministrstvo za gospodarstvo, turizem in šport odobrilo sofinanciranje 23 projektom, od katerih je proračunska inšpekcija podrobneje pregledala dokumentacijo, ki se nanaša na pet projektov.

Višina financiranja se je gibala od 1.240.986,77 EUR do 2.199.900,00 EUR. Za vse vloge oziroma vse prijavitelje so bili preverjeni pogoji za kandidiranje. Vloge so bile nato na osnovi meril javnega razpisa ocenjene s strani zunanjih ocenjevalcev. Ocenjenih je bilo 55 vlog, katere je ocenjevalo 17 zunanjih ocenjevalcev. Strokovna komisija je na podlagi prejetih ocen zunanjih ocenjevalcev pripravila listo vlog (projektov) od najbolje do najslabše ocenjenih in glede na višino zaprošenih sredstev pripravila seznam vlog (projektov) za sofinanciranje, za katere je bilo zagotovljenih dovolj sredstev. S tem, ko so projekte ocenili zunanji ocenjevalci, se je zagotovilo, da sta vsak projekt pregledala dva strokovnjaka in za povečanje stopnje objektivnosti ocen, ocene medsebojno uskladila. Vsi projekti so bili ocenjeni na enak način, po enakem postopku in z istimi merili. S tem se je zagotovila enakopravna obravnava vseh prijaviteljev in največja možna mera transparentnosti postopka. Po pojasnilu MGTŠ so bile vloge s strani ocenjevalcev ocenjene skladno s predpisanim postopkom ter ustrezno utemeljene.

V zvezi z izvajanjem nadzora oz. kontrol nad izvedenimi projekti in nad vlogami za izplačilo morajo prejemniki upravičenost stroškov dokazati z oddano vlogo za izplačilo, ki mora vsebovati vsa dokazila določena z Javnim razpisom in Usmeritvami za upravičence. Skrbniki pogodb na strani ministrstva izvedejo 100% administrativno kontrolo dokazil za upravičenost stroškov na način, da pregledajo celotna dokazila o uveljavljanih upravičenih stroških.

V pogodbah so navedena določila v zvezi z zavarovanjem izplačil prejemnikom sredstev, in sicer je določeno, da mora prejemnik v primeru ugotovljenih nepravilnosti, vrniti sredstva v roku 30 dni skupaj z zamudnimi obrestmi, MGTŠ se v skrajnih primerih lahko posluži tudi drugih pravnih sredstev za izterjavo vračil. Javni razpis se nanaša na sofinanciranja konzorcijev, kar pa pomeni, da so konzorcijski partnerji solidarno odgovorni za škodo in druge posledice, ki bi nastale zaradi nepravilnega ali nezakonitega izvajanja projekta po pogodbi o dodelitvi sredstev.

**Javni razpis za sofinanciranje vlaganj v javno in skupno turistično infrastrukturo**

**in naravne znamenitosti v turističnih destinacijah**

Javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah je namenjen sofinanciranju vlaganj v izgradnjo, obnovo ali širitev javne in skupne turistične infrastrukture in naravnih znamenitosti v turističnih destinacijah. **Proračunska inšpektorja sta podrobno pregledala pogodbe o sofinanciranju za naključno izbrane prejemnike sredstev in edino vlogo za izplačilo to je vloga Mestne občine Koper, ki je bila izdana do inšpekcijskega nadzora.** **Mestna Občina Koper je na javni razpis prijavila projekt »Vstopna točka Kraškega roba in zelenega podeželja«, katerega skupna ocenjena vrednost je 586.800,00 EUR.**

**Javni razpis za sofinanciranje vlaganj v nastanitveno turistično ponudbo za dvig dodane vrednosti turizma**

Namen razpisa je spodbuditi investicije v trajnostni razvoj nastanitvene infrastrukture za dosego dviga kakovosti infrastrukture in storitev višje kakovosti za dvig konkurenčnosti in dodane vrednosti v turizmu.

Izplačila sredstev upravičencem so bila (do dneva pridobivanja dokumentacije s strani proračunske inšpekcije pri MGTŠ) izvršena v petih primerih. MGTŠ že v fazi kontrole dokumentacije, torej pred izplačilom, preveri vsa dejstva glede samega izvajanja projektov. Dejstva morajo nakazovati na dobro, pravočasno in dolgoročno izpolnitev obveznosti po pogodbi. V kolikor bi se že v fazi kontrole pokazal dvom o izpolnitvi obveznostih, MGTŠ sredstev ne bi izplačalo in lahko predlaga prekinitev pogodbe.

Ugotovljeno je bilo, da je strokovna komisija MGTŠ za vsako vlogo pred izplačilom izvršila administrativno kontrolo in ugotavljala upravičenost izplačila. Pri javnih razpisih s področja turizma MGTŠ poskrbi za temeljito določitev pogojev in kontrolo, ki v največji možni meri omejuje izplačila projektom, ki ne bi bili dolgoročno vzdržni. MGTŠ že v fazi kontrole dokumentacije, torej pred izplačilom preveri vsa dejstva glede samega izvajanja projektov, med drugim je možna tudi kontrola na terenu. Dejstva morajo nakazovati na dobro, pravočasno in dolgoročno izpolnitev obveznosti po pogodbi. V kolikor bi se že v fazi kontrole pokazal dvom o izpolnitvi obveznostih, MGTŠ sredstev ne bi izplačalo in bi lahko skladno s pogodbenimi določbami odstopilo od pogodbe. V primeru naknadno ugotovljenih kršitev pogodbenih določb, se lahko MGTŠ posluži tudi klasičnih vzvodov, ki so na voljo, kot je primeroma tožba. Z vsemi navedenimi postopki in ukrepi Ministrstvo skrbi za upravičeno porabo dodeljenih sredstev.

**Javni razpis za izbor izvajalcev Letnega programa športa v Republiki Sloveniji za leto 2023**

Letni program športa na državni ravni določa programe in področja športa, ki se sofinancirajo v posameznem koledarskem letu, ter obseg javnih sredstev, ki se zagotavljajo v državnem proračunu. Postopek sofinanciranja izvajalcev letnega programa športa se izvede na podlagi javnega razpisa. V okviru razpisanih sredstev MGRŠ sofinancira tiste programe ali področja letnega programa športa, ki jih glede na pogoje in merila iz javnega razpisa ovrednotijo najvišje.

Proračunska inšpektorja sta podrobneje pregledala računom priložena poročila, priložene listine o porabi sredstev in sklenjene pogodbe o sofinanciranju za izbrane prejemnike sredstev sofinanciranja. V pogodbah o sofinanciranju letnega programa športa na državni ravni je natančno specificirano sofinanciranje posameznih vsebin, znesku sofinanciranja vsebine in proračunski postavki iz katere se sofinancira vsebina. Osnova za določitev zneska sofinanciranja posamezne vsebine izhaja iz vloge upravičenca, oceno upravičenosti stroška ter kataloga upravičenosti stroškov.

**Proračunska inšpektorja z izbranim načinom inšpiciranja nista ugotovila nepravilnosti.**

V skladu s 116. členom Zakona o splošnem upravnem postopku - ZUP mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

# Pouk o pravnem sredstvu

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov [mf.unp@gov.si](mailto:mf.unp@gov.si), v roku 15 dni po vročitvi zapisnika.

█

█

Vročiti:

-Ministrstvo za gospodarstvo, turizem in šport, Kotnikova ulica 5, 1000 Ljubljana – po ZUP.

1. Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZfisP, 96/15 – ZIPRS1617, 13/18, 195/20 – odl. US in 18/23 – ZDU-1O; v nadaljevanju: ZJF [↑](#footnote-ref-1)
2. Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) [↑](#footnote-ref-2)
3. V javnem razpisu je določeno, da postopek ocenjevanja poteka tako, da dva ocenjevalca neodvisno ocenita projekt digitalne preobrazbe, nato pa podata skupni predlog končne ocene projekta ter pripravita skupno utemeljitev oz. obrazložitev ocene. Če se ocenjevalca o skupni oceni ne moreta uskladiti, se projekt dodeli v ocenjevanje tretjemu ocenjevalcu. Ta ocenjevalec se nato za končno skupno oceno projekta uskladi s predhodnim ocenjevalcem, kateremu je po številu prejetih točk njegova ocena na ravni celotne vloge bližja. [↑](#footnote-ref-3)
4. Št. priglasitve: M001-2399245-2015, 14. 5. 2015, čistopis 9. 5. 2016 (I), sprememba 10. 11. 2020 (II); trajanje sheme: do 31. 12. 2023) v skladu z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (UL L št. 352 z dne 24. 12. 2013, str. 1, z vsemi spremembami. [↑](#footnote-ref-4)
5. Če kdo predstavniku ali prejemnik organa ali organizacije iz javnega sektorja obljubi, ponudi ali da kakšno nedovoljeno korist za pridobitev posla ali sklenitev posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizacije iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku ali posredniku je ta pogodba nična. [↑](#footnote-ref-5)
6. Usmeritve za izvajanje projektov na javnem razpisu, ki jih je objavilo MGTŠ na svoji spletni strani. [↑](#footnote-ref-6)
7. Strokovno komisijo je sestavljalo skupno deset članov (predsednica in devet članov). [↑](#footnote-ref-7)
8. Točka 8.1.2. Določila v zvezi s shemo de minimis. [↑](#footnote-ref-8)
9. Objava v Uradnem listu RS, št.- 86/2023 z dne 4. 8. 2023. [↑](#footnote-ref-9)
10. Načrt za okrevanje in odpornost Republike Slovenije je bil potrjen na Vladi RS dne 28.4.2021 in je bil potrjen z izvedbenim sklep Sveta EU o odobritvi ocene načrta za okrevanje in odpornost za Slovenijo z dne 20.7.2021 (<https://www.eu-skladi.si/sl/po-2020/nacrt-za-okrevanje-in-krepitev-odpornosti>). Predlog spremembe Načrta za okrevanje in odpornost Republike Slovenije je bil potrjen na Vladi RS s sklepom št. 41000-8/2023/2 z dne 10. 10. 2023. Svet EU je 17.10.2023 odobril posodobljen Načrt za okrevanje in odpornost za Slovenijo. Revidirana priloga z dne 10.10.2023 k predlogu Izvedbenega sklepa Sveta o spremembi Izvedbenega sklepa z dne 28.7.2021 o odobritvi ocene načrta za okrevanje in odpornost za Slovenijo vsebuje spremembo vrednosti v sklopu 1 in sklopu 2. [↑](#footnote-ref-10)
11. Uradni list RS, št. 69/11 - uradno prečiščeno besedilo, 158/20, 3/22 - ZDeb in 16/23 - ZZPri [↑](#footnote-ref-11)
12. Uradni list RS, št. 68/19, 91/20, 138/21, 74/23, 118/23 in 6/24 [↑](#footnote-ref-12)